Fødevarestyrelen får for tiden flere henvendelser fra bekymrede forældre, der spørger, om det er forsvarligt at lade deres børn drikke den højt efterspurgte energidrik Prime. Det får nu styrelsen til at gå ud med en advarsel om det amerikanske energimærke, hvis drikke har et højt indhold af enten vitaminer eller koffein. Salget af energidrikken er nemlig ulovligt, fordi Prime ikke har gennemgået en sundhedsfaglige godkendelse, der er obligatorisk, når berigede føde- og drikkevarer skal sælges på det danske marked. - Hvis en producent som Prime tilsætter mere vitamin, mineral, aminosyre eller koffein end tilladt, så opstår der risiko for forbrugeren. Derfor er det et krav, at produkter med tilsætninger bliver anmeldt, så Fødevarestyrelsen kan holde øje med, at sundhedsskadelige produkter ikke kommer på markedet. Hvis et produkt ikke er anmeldt, er det ulovligt at sælge i Danmark, siger enhedschef Henrik Dammand Nielsen i en pressemeddelelse . Flere tilsætninger af vitaminer, mineraler og øvrige stoffer er blevet anmeldt og forhåndsgodkendt i specifikke mængder, men stofferne og mængderne i Prime kræver det altså en godkendelse, som ikke er landet endnu. - Ud over at vurdere hvert enkelt produkts mulige effekter på sundheden, så vurderer DTU Fødevareinstituttet også forbrugerens indtag i kombination med den øvrige kost, som jo også indeholder for eksempel vitaminer og mineraler, siger Henrik Dammand Nielsen. Højt koffein- og vitaminindhold Fødevarestyrelsen skriver, at nogle drikke fra Prime har et højt indhold af A-vitamin, som danskerne i forvejen får store mængder af fra blandt andet gulerødder, leverpostej og mange andre fødevarer. Derfor er der ikke plads til meget mere i form af tilsætninger. På længere sigt kan et for stort indtag af A-vitaminer skade leveren. Styrelsen skriver videre, at nogle af Primes energidrikke har tilsat koffein i mængder, der kraftigt overstiger de 32 milligram koffein per 100 milliliter, som er tilladt i energidrik. Fødevarestyrelsen fraråder desuden energidrikke til børn, fordi de er mere overfølsomme over for koffein. Styrelsens rejsehold har den seneste uge nedlagt forbud mod videre salg af Prime fra fem registrerede og uregistrerede virksomheder. Populære Youtubere står bag TV 2 beskrev i slutningen af april, hvordan politiet ad flere omgange måtte dukke op for at få styr på en flok unge mennesker, da en butik på Amagerbrogade i København udlovede gratis Prime-drikke. Ifølge butiksindehaveren opstod der kø fire til fem timer før uddelingen. Bag det hypede energidrikmærke står internetstjernerne Logan Paul og KSI, som tilsammen har mere end 40 millioner følgere på Youtube. Prime kan både fås som energidrik og som såkaldt "hydration drink" - begge i høj kurs på DBA, hvor en enkelt halvliters Prime Hydration er prissat til over 100 kroner, og en enkelt dåse energidrik fra mærket kan købes for 90 kroner. Fødevarestyrelsen skriver også, at Prime i stigende grad bliver solgt ulovligt på blandt andet DBA og Facebook. Hjemmesiden Nikopouches.dk har tidligere solgt én flaske Prime Hydration for 99 kroner, men sælger foreløbig ikke flere af drikkene, indtil godkendelsen er på plads. På Primes egen hjemmeside, hvor energi- og hydreringsdrikkene sælges i et mere almindeligt prisleje, meldes alt udsolgt. Her sælges 12 drinks samlet for 30 dollar (cirka 200 kroner - altså 17 kroner per flaske eller dåse).

Referat:
Der er særligt blandt børn og unge stor hype om den amerikanske energidrik Prime, men nu advarer Fødevarestyrelsen mod mærket.